**Predkladacia správa**

Ministerstvo financií Slovenskej republiky predkladá na základe Plánu legislatívnych úloh vlády Slovenskej republiky na rok 2021 návrh zákona, ktorým sa mení a dopĺňa zákon č. 486/2013 Z. z. o presadzovaní práv duševného vlastníctva colnými orgánmi v znení zákona č. 312/2020 Z. z.

Dôvodom predloženia uvedeného návrhu zákona do legislatívneho procesu je Európskou komisiou plánované spustenie osobitného elektronického systému na účely prijímania a spracúvania žiadostí o prijatie opatrenia colnými orgánmi. Právnym základom pre podávanie žiadostí len v elektronickej podobe bude čl. 5 ods. 6 nariadenia Európskeho parlamentu a Rady (EÚ) č. 608/2013 o presadzovaní práv duševného vlastníctva colnými orgánmi, podľa ktorého „ak sú na účely prijímania a spracúvania žiadostí k dispozícii počítačové systémy, žiadosti a prílohy sa podávajú prostredníctvom techník elektronického spracúvania údajov“.

Návrhom zákona sa tiež upravia niektoré ustanovenia zákona o presadzovaní práv duševného vlastníctva colnými orgánmi na základe poznatkov získaných v aplikačnej praxi.

Uvedený návrh zákona nemá byť predmetom vnútrokomunitárneho pripomienkového konania.

Na rokovanie Legislatívnej rady vlády Slovenskej republiky sa návrh zákona predkladá bez rozporov.

Informatívne konsolidované znenie zákona bolo podľa čl. 22 Legislatívnych pravidiel vlády Slovenskej republiky predložené len v elektronickej podobe.

Navrhuje sa, aby zákon nadobudol účinnosť 1. januára 2023 okrem čl. I štvrtého bodu, ktorý nadobúda účinnosť dňom začatia uplatňovania ustanovení vykonávacieho nariadenia Komisie o technických dojednaniach pre vývoj, správu a využívanie elektronických systémov na výmenu a uchovávanie informácií podľa nariadenia Európskeho parlamentu a Rady (EÚ) č. 952/2013, ktorými sa ustanovia podmienky pre vývoj, správu a využívanie Informačného systému proti falšovaniu a pirátstvu (COPIS).